Selv om politiet formoder, at det er piller af mærket Oxycontin, der er årsagen til at en 16-årig dreng fra Aalborg mandag mistede livet, så skal det alligevel bekræftes ved en obduktion. Politiet ved, at drengen har taget to Oxycontin-piller af 80 milligram sammen med sin kammerat, der tog samme dosis. Men om en pilleforgiftning er den direkte dødsårsag skal nu slås fast. I første omgang kan politiet i starten af næste uge slå fast, om det var en medicinforgiftning, der tog livet af drengen, eller om han for eksempel døde af at få opkast ned i sin luftvej. Men først om fem til seks uger vil man endeligt kunne sige, om en eventuel forgiftning så er sket med pillerne Oxycontin, da der skal en kemisk analyse til at klarlægge, hvilke piller der i så fald er tale om. Det oplyser ligsynsmand ved Nordjyllands Politi, Steen Andersen.

Referat:
Den 16-årige unge mand, der døde mandag, skal obduceres, men svaret kommer først om fem til seks uger.